5 verstaan nie. Is hierdie koninkryk vir almal, of net vir die Jode? Kom ons luister hoe die Bybel hierdie storie vertel. Hoor Moment 1: Handelinge 10:1-8 Die beweging van Kornelius se kant af Daar was ŉ belangrike man met die naam Kornelius. Hy was nie ŉ Jood nie, maar hy het baie vir die arm Jode gedoen en selfs die Jode se God aanbid. Een middag, teen ongeveer drie-uur, het Kornelius ŉ vreemde gesig gesien. Dit was van ŉ engel wat na hom geroep het: Kornelius! Die engel sê toe vir hom God sien wat hy doen en dat hy van sy manne moet stuur om vir Simon, wat ook Petrus genoem word, te gaan haal. Hulle sal hom in die stad Joppe by die see kry, by ŉ ander Simon, die een wat met leer werk. Kornelius stuur toe drie mans om vir Petrus te gaan haal. Moment 2: Handelinge 10:9-16 Petrus se gesig (visioen) Intussen het daar ook iets anders gebeur. Petrus het teen twaalfuur die middag gaan bid op die dakstoep van die huis waar hy gebly het. Hy was al baie honger en het gewag dat die mense die kos moes klaarmaak. Toe sien Petrus ook ŉ vreemde gesig: Dit was asof die hemel oopgegaan het. ŉ Groot doek, soos ŉ enorme laken wat aan sy punte vasgehou word, het uit die hemel neergedaal. Daar was allerhande diere en wilde voëls in die laken. Toe hoor Petrus ŉ stem wat sê hy moet die diere slag en eet. Die Jode het nie sommer enige diere of voëls geëet nie. Die Here het in Moses se tyd vir hulle gesê wat hulle kon eet soos skape, bokke en beeste en wat hulle nie mag geëet het nie soos perde, varke en diere met kloue. Die diere wat hulle mag geëet het, het hulle rein diere genoem. Al die ander diere was onrein diere. Toe Petrus hierdie gesig sien, roep hy: Nooit nie, Here! Ek eet nie onrein diere nie. Toe sê die stem vir hom: As God iets rein gemaak het, mag jy nie sê dit is onrein nie. Dit het drie keer gebeur. Daarna is die doek weer in die hemel opgetrek. Wat, dink julle, het dit beteken? Moment 3: Handelinge 10:17-23a Petrus word deur Kornelius se gesante genooi en deur die Heilige Gees saamgestuur Terwyl Petrus nog gewonder het wat die gesig beteken, het Kornelius se drie afgevaardigdes daar aangekom. Die Heilige Gees sê toe vir Petrus: Daar is drie manne wat na jou soek. Gaan saam met hulle. Moenie twyfel nie. Ek het hulle gestuur. Gaan gerus saam. Toe Petrus van die dakstoep af klim, was die drie mans net mooi by die huis. Hulle vertel toe vir hom van die gesig wat Kornelius gesien het en vra dat Petrus met hulle moes saamgaan.
8 Leef Die groot deure van hierdie kerk wys dat Jesus se hart oop is vir alle mense. Hierdie kerk se naam is dan ook die Hart van Jesus-kerk. Wanneer die groot deure oopgaan, sien jy die kruis. Die groot deure staan dan soos oop arms om almal in te nooi. Hierdie foto kan ons diep in ons hart en gedagtes bêre. Wanneer ons na Jesus toe gaan, is sy hart en arms vir ons oop. Hy maak sy hart en arms vir álle mense oop. Ons kan dit vir almal gaan wys en vertel.
9 Kleingroepvaslegging: Junior groep Welkom Groet almal hartlik. Elkeen kan ŉ gekleurde papiertjie kies (een van die reënboogkleure). Wegspring Hou julle papiertjies vas en gaan staan in die regte volgorde van die reënboog se kleure. Opmerking: As daar te min groeplede is, pak die papiertjies net in die regte volgorde op ŉ tafel uit. Werksaam 1. Kyk na die prentjie in jou werkboek. Dit herinner jou aan die Hart van Jesus-kerk wat jy vandag gesien het. 2. Vertel weer die verhaal van Petrus en Kornelius vir mekaar. 3. Teken nou ŉ duif op die geel opening. 4. Gesels saam oor die Heilige Gees wat woon in almal wat in Jesus glo.